ชงครม.ภาษีช่วยน้ำท่วม
สรรพากรเสนอหักลดหย่อนซ่อมบ้านรถเพิ่มค่าเสื่อม
27 ธ.ค. 2554

สรรพากรเสนอหักลดหย่อนซ่อมบ้านรถเพิ่มค่าเสื่อม
สรรพากรเตรียมชง ครม. เทกระจาดมาตรการภาษีช่วยผู้ประสบภัยน้ำท่วม 
นายสาธิต รังคสิริ อธิบดีกรมสรรพากร เปิดเผยว่า ในวันที่ 27 ธ.ค. กรมสรรพากรเตรียมเสนอที่ประชุมคณะรัฐมนตรี (ครม.) พิจารณามาตรการช่วยเหลือประชาชนและผู้ประกอบการที่ได้รับผลกระทบจากปัญหาน้ำท่วมแบบเบ็ดเสร็จ
ทั้งนี้ จะเสนอมาตรการลดหย่อนภาษีสำหรับการซ่อมบ้านและซ่อมรถ ซึ่งการซ่อมบ้านจะให้หักลดหย่อนภาษีได้ตามจริง แต่ไม่เกิน 1 แสนบาท ครอบคลุมถึงตัวบ้าน รั้ว การซื้อเฟอร์นิเจอร์ รวมถึงการทำความสะอาดบ้าน สามารถเก็บใบเสร็จนำมาลดหย่อนภาษีได้ 
กรณีการซ่อมรถจะให้ลดหย่อนภาษีได้ตามจริง แต่ไม่เกิน 3 หมื่นบาท โดยผู้ต้องการใช้สิทธิจะต้องขอหลักฐาน หรือเก็บหลักฐานการรับเงินจากช่าง และต้องมีบัตรประชาชนจากช่างซ่อมรถมาประกอบการขอลดหย่อนภาษีด้วย โดยสามารถขอลดหย่อนได้ถึง 2 ปี คือปี 2554 ที่ต้องยื่นเสียแบบแสดงรายการเสียภาษีก่อนเดือน มี.ค. 2555 และปีภาษี 2555 ที่ต้องยื่นแบบก่อนเดือน มี.ค. 2556 โดยสามารถยื่นขอลดหย่อนครั้งเดียว หรือทยอยยื่น 2 ปี แต่ยอดรวมต้องไม่เกิน 1 แสนบาท เบื้องต้นคาดว่า เมื่อ ครม.เห็นชอบ กรมสรรพากรพร้อมออกประกาศได้ทันที 
สำหรับความพร้อมเรื่องการหักค่าลดหย่อนดังกล่าว คาดว่าหากยื่นทางอินเทอร์เน็ตสามารถทำได้ทันที ส่วนกรณีที่ยื่นด้วยกระดาษ ต้องรอกระบวนการจัดพิมพ์ใบยื่นเสียภาษีใหม่ เพราะต้องเพิ่มค่าลดหย่อนอีก 2 รายการ คือ ค่าซ่อมบ้านและค่าซ่อมรถ จากปัจจุบันที่มีค่าลดหย่อนอยู่แล้ว 19 รายการ 
“กรมสรรพากรประเมินว่า ช่วงต้นปีอาจมีประชาชนยื่นแบบภาษีล่าช้าออกไปบ้าง เพราะต้องรอความชัดเจนเกี่ยวกับมาตรการหักลดหย่อนภาษีการซ่อมบ้านและรถยนต์ออกมาก่อน” นายสาธิต กล่าว 
นอกจากนี้ ยังจะมีการเสนอเกณฑ์การหักค่าเสื่อมราคาสำหรับการซื้อเครื่องจักรมาทดแทนเครื่องจักรที่ถูกน้ำท่วมได้ถึง 125% จากปกติหักค่าเสื่อมได้ 100% โดยจะเสนอ 2 แนวทางในการหักค่าเสื่อมราคาดัง กล่าว 1.หักแบบปกติ คือ ในปีแรกจะให้หักในอัตรา 45% และที่เหลือให้ทยอยหักปีละ 20% รวมเป็นเวลา 5 ปี และ 2.หักแบบเร่งรัด คือ ในปีแรกจะให้หัก 77% และที่เหลือจะให้ทยอยหักปีละ 12% รวมเป็นเวลา 5 ปี
นายสาธิต กล่าวถึงผลกระทบจากน้ำท่วม ว่าทำให้รายได้ในเดือน พ.ย. และ ธ.ค.ลดลง แต่กรมยังประมาณการรายได้ในช่วงไตรมาสแรก ปี 2555 ไว้ที่ 2.72 แสนล้านบาท